Edvard Snouden Telegram’ni “xavfli” deb atadi hamda undan foydalanmaslikni tavsiya qildi

Amerika maxsus xizmatining sobiq xodimi Edvard Snouden amaldorlar WhatsApp va Telegram messenjerlaridan foydalanmasliklari kerakligini aytdi, deb yozadi Spot.

U France Inter radiosiga intervyu berayotgan chog‘ida jurnalist Fransiya bosh vaziri Eduar Filipp WhatsApp, prezident Emmanuel Makron esa Telegram messenjeridan foydalanishini aytdi. Snouden bunga javoban, vazirlarning WhatsApp’dan foydalanishlari “katta xato” ekanligini ta’kidladi. U Facebook kompaniyasi 2014-yildan mazkur ilovaning egasiga aylanganini aytdi.
“Ular turli himoya darajalarini qatlamma-qatlam o‘chirishadi”, — dedi u.
Snoudenning so‘zlariga ko‘ra, bu kompaniyaga zarurat tug‘ilganda foydalanuvchilarning suhbat va yozishmalari mazmunidan xabardor bo‘lish imkonini beradi.
Shu bilan birga u Telegram borasida ham tanqidiy fikr bildirdi.
“Agarda bosh vazir bo‘lsangiz, har ikki dastur o‘ta xavfli”, — qayd etdi u.
Ammo Snouden WhatsApp va Telegram SMS-xabarlardan ko‘ra xavfsizroq ekanligini e’tirof etdi.
U Signal va Wire messenjerlaridan foydalanishni tavsiya qildi. Snoudenning fikricha, bu ilovalarda shifrlash ancha yaxshi.